Carina Christensen (KF), 2003-04-03:
Vi er i disse måneder i gang med den nok største revision af medielovgivningen siden vedtagelsen af TV 2 i 1986.
I Det Konservative Folkeparti er vi meget tilfredse med de fremskridt, der sker i arbejdet med medieaftalen.
Vi er godt på vej mod et friere dansk mediemarked og målet om at sikre danskerne konkurrencedygtige radio- og tv-stationer, som leverer programmer af høj kvalitet.
Medieaftalen indebærer, at TV 2 snart vil blive omdannet til et statsejet aktieselskab med henblik på en senere privatisering.
PricewaterhouseCoopers og Danske Bank har for nylig offentliggjort deres analyser af, hvilke konsekvenser
privatiseringen vil have for TV 2's kommercielle udviklingsmuligheder og fremtidige indtægtsgrundlag.
I begge rapporter har man taget udgangspunkt i de kriterier for salg, der er opstillet i medieaftalen, herunder de nye public service-kontrakter.
Begge rapporter konkluderer, at der eksisterer et kommercielt grundlag for at drive TV 2 som privatiseret selskab.
I lyset af udviklingen på mediemarkedet vil en privatisering endda styrke TV 2's kommercielle muligheder og indtægtsgrundlag.
Det hænger sammen med, at et privatiseret TV 2 vil få adgang til den nødvendige risikovillige kapital, og at det vil få langt større frihed til at indgå strategiske alliancer.
I rapporterne anser man begge disse elementer som forudsætninger for, at TV 2 i fremtiden vil kunne opretholde sit indtægtsgrundlag privatisering eller ej.
Konklusionerne baserer sig naturligvis på en række forudsætninger.
Det drejer sig bl.a. om udviklingen på reklamemarkedet, reklamereglerne, en eventuel digitalisering, muligheden for at kræve brugerbetaling osv.
Det er dog nogle forudsætninger, som også påvirker TV 2's situation i dag, uanset om stationen privatiseres eller ej.
Vi Konservative anser det for sandsynliggjort, at et privatiseret TV 2 A/S vil være i stand til at leve op til public service-forpligtelserne, og vi bakker derfor fuldt op om, at vi nu går videre i privatiseringsprocessen.
Der er fremsat to lovforslag, og i forligskredsen arbejder vi nu videre bl.a. med spørgsmålet om digitalisering.
Vi har nedsat en ekspertgruppe, der skal undersøge mulighederne for og konsekvenserne af en digitalisering her i landet.
Punktet er på dagsordenen på det næste møde i forligskredsen, og indtil vi har hørt konklusionerne fra den her arbejdsgruppe, vil vi fra konservativ side ikke tage stilling til en digitalisering.
Vi synes, det er vigtigt, at vi undersøger sagen til bunds, før vi tager stilling.
Der er mange usikkerheder med hensyn til, hvordan det fremtidige mediemarked vil udvikle sig.
Netop derfor er det også uhyre vigtigt, at vi nu giver TV 2 optimale frihedsgrader til at agere på markedet og til at udvikle sig i form af nye ændrede ejerforhold.
Jeg skal på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »Idet Folketinget - anerkender, at de to udredninger fra henholdsvis PricewaterhouseCoopers og Danske Bank udgør et godt grundlag for at gå videre med at omdanne TV 2/Danmark til aktieselskab med henblik på en efterfølgende privatisering, - og i øvrigt vil drøfte spørgsmålet om omdannelse af TV 2/Danmark til A/S og den efterfølgende privatisering i forbindelse med behandlingen af kommende lovforslag herom, jf. kulturministerens opfordring til en bred debat, tager Folketinget kulturministerens besvarelse af forespørgslen til efterretning.«